Livlegen bekrefter: – Kongen er i bedring
Kong Haralds livlege bekrefter at kongen er i bedring og at permanent pacemaker blir operert inn så fort infeksjonen er ute av kroppen.  – Før pacemakeren kan bli satt inn, må infeksjonen være ute av kroppen. Hvis ikke kan implantatet bli infisert. Vi venter til han er helt frisk etter infeksjonen. Infeksjonsmedisinere er med i teamet rundt ham, sier Bjørn Bendz.  59-åringen er klinikkleder ved Hjerte-, lunge- og karklinikken ved Oslo Universitetssykehus. Han overtok oppgaven som kongens livlege for fire år siden, men har vært medisinsk involvert i Kongens helse i mange år. – Kongen er en person alle rundt ham blir veldig glad i, sier Bendz. Klinikksjefen var hjemme i Norge, da han ble varslet om kongens sykdom. – Jeg dro da ned til Malaysia, sier Bendz. Kronprinsregenten bekreftet 28. februar at livlegen var på plass i Malaysia og at Bendz hadde dannet seg en inntrykk av kong Haralds helsesituasjon.  – Tilbakemeldingen er tilsvarende inntrykket vårt, heldigvis. Det han trenger nå er å være på sykehuset noen dager til og få hvile og behandling. Det er jo bra at det går bedre, sa kronprinsregent Haakon. Kong Harald var da innlagt på Hospital Sultanah Malihai i Langkawi, en populær øygruppe nord-vest for det malaysiske fastlandet. Der fikk han operert inn en midlertidig pacemaker. Et SAS-fly innredet for å transportere pasienter, landet sent søndag kveld på Oslo Lufthavn Gardermoen. Kongen var ombord, det var også Dronningen. Fra Gardermoen ble kongen brakt i ambulanse til Rikshospitalet.  I mai 2023 var kongen innlagt på Rikshospitalet. Et halvt år tidligere måtte han behandles med intravenøs antibiotika. Han ble utskrevet fra sykehuset igjen etter noen dager. – Jeg har taushetsplikt i forhold til kongens helse. Jeg informerer Slottet om tilstanden. Det er Slottet som har siste ord om hva som skal formidles ut, sier Bendz. I 2020 var han ansvarlig da kongen fikk skiftet en hjerteklaff. Den ble satt inn i 2005 .  Bendz sier at når kongen er innlagt på Rikshospitalet følger man vanlige rutiner rundt pasienten.   – Det gjør vi i alle situasjoner, også når kongen er innlagt. Vi skjermer kjente mennesker litt ekstra. Han legges ikke på korridor. Kongen ligger i et vanlig rom på Rikshospitalet og får samme behandling som alle andre. Slik var det også da han byttet hjerteklaff. Jeg trekker inn faggrupper i forhold til situasjonen og teamene rundt ham varierer i størrelse, sier Kongens livlege. – Hvordan opplever du ansvaret som ansvarlig  lege for kongen? – Det kan være tøft å ha det ansvaret,  men jeg er vant til å ta ansvar og har lang erfaring med behandling av pasienter. Jeg er jo kongens fastlege og vi kjenner hverandre godt, sier Bendz.
Kong Haralds livlege, Bjørn Bendz, bekrefter at kongen er i bedring etter å ha pådratt seg en infeksjon på en privat ferietur i Malaysia Permanent pacemaker vil bli operert inn når infeksjonen er ute av kroppen Kongen fikk midlertidig pacemaker under sykehusoppholdet i Malaysia Kong Harald og dronningen ankom Norge med spesialutstyrt SAS-fly og ambulanse til Rikshospitalet søndag kveld Bendz har vært kongens livlege i fire år og understreker at kongen får samme behandling som andre pasienter på Rikshospitalet